पाएं अपने शहर की ताज़ा ख़बरें और फ्री ई-पेपरडाउनलोड करें
पहली लहर में कोरोना का पीक अक्टूबर-नवंबर में आया था, जब सर्वाधिक रोगी थे। लेकिन, दूसरी लहर में संभवतः पीक अभी आ गया है। क्योंकि पिछले करीब 10-15 दिन से रोजाना 100 से ज्यादा रोगी मिल रहे हैं। अगर पिछले 5 दिन केे औसत की ही बात करें तो यह संख्या 136 रोगी प्रतिदिन है। इस अवधि में कुल 681 लोगों को कोरोना हुआ है। इनमें 148 तो बुधवार को ही मिले हैं।
लेकिन, सबसे चिंताजनक बात यह है कि पिछले 3 दिन से लगातार रोज 3 लोगों की जान जा रही है। पांच दिन में 11 रोगियों की मृत्यु हो चुकी है। ये सरकारी रिपोर्ट के आंकड़े हैं। वास्तविकता में मरने वालों की संख्या इससे कहीं ज्यादा है। क्योंकि श्मशानों में रोजाना औसतन 4-5 अंतिम संस्कार हो रहे हैं। चिकित्सा एवं स्वास्थ्य विभाग की मानें तो अप्रैल के शुरुआती 5 दिन के दौरान भरतपुर जिले में 58 पॉजिटिव रोगी मिले थे, लेकिन, किसी की जान नहीं गई थी।
जबकि मई के 5 दिन में 681 लोग पॉजिटिव हुए हैं। इनमें 11 लोग जान गंवा चुके हैं। इस तरह 11 गुना से भी ज्यादा संक्रमण बढ़ा है। इसलिए इसे दूसरी लहर का पीक माना जा सकता है। इधर, आरबीएम अस्पताल में आईसीयू के सभी बेड फुल हो चुके हैं। सरकारी वेबसाइट के मुताबिक बुधवार रात तक सामान्य 2 ऑक्सीजन वाले 21 यानि 23 बेड ही खाली थे।
सामान्य रोगियों को लेकर भटक रहे परिजन, आरबीएम से लौटाई महिला, प्राइवेट अस्पताल ने मांगे 35000 रुपए
कोविड रोगियों के दबाव की वजह से आरबीएम अस्पताल में हड़बडी में भी गफलत हो गई। बुधवार दोपहर 2.30 बजे उच्चैन के बसेड़ी की 65 वर्षीय सरोज देवी को उसका बेटा राघवेंद्र सिंह ने सांस लेने में दिक्कत के कारण आरबीएम लाया था। यहां बैठे बाबू ने उसे कोविड संदिग्ध समझकर भर्ती टिकट बनाकर 5वीं मंजिल पर वार्ड में भेज दिया। वहां मौजूद स्टाफ ने पर्चे पर लिख दिया कि बेड खाली नहीं है।
पॉलिटेक्निक कॉलेज स्थित कोविड केयर सेंटर चले जाओ। वहां हरी पर्ची नहीं होने की वजह से उन्हें लौटा दिया। बाद में पता चला कि हरी पर्ची सिर्फ पॉजिटिव रोगियों को दी जाती है। एक निजी अस्पताल ने उससे रात 12 बजे तक के लिए ही 35 हजार रुपए मांग लिए। इस पर वह बिना इलाज कराए मां को घर ले गया। कोविड केयर सेंटर में 200 बेड खाली थे।
4 गुना बढ़ गई पॉजिटिविटी रेटः
सरकारी आंकड़ों के मुताबिक अप्रैल के शुरुआती 5 दिन में 5382 सैंपल में से 58 पॉजिटिव निकले। तब हमारी पॉजिटिविटी रेट 1.0 7% थी। लेकिन, इन 5 दिनों में यह बढ़कर 5.4 प्रतिशत हो गई है। क्योंकि इस दौरान 12614 सैंपल में से 681 पॉजिटिव निकले हैं।
पीएमओ बोलीं; अस्पताल में 270 भर्ती, मजबूरन लौटाने पड़ रहे रोगी
आरबीएम की पीएमओ डॉ. जिज्ञासा साहनी का कहना है कि इस समय अस्पताल में 270 से अधिक रोगी भर्ती हैं। सभी बेड फुल हो चुके हैं। यही हालत लगभग कोविड केयर सेंटर की है। हम इस समय अस्पताल में स्टाफ, डॉक्टर और नर्सिंग कर्मियों की कमी से जूझ रहे हैं। इसलिए मेरी अपील है कि लोग कोरोना प्रोटोकॉल का सख्ती से पालन करें ताकि वे बीमार ही न हों। अगर, कोई परेशानी है तो अस्पताल से दवा ले सकते हैं। घर पर ही डॉक्टर की सलाह दवाएं लें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva zho_Hant eng_Latn